Anthon Busch

Anthon Carl Busch (født 4. oktober 1900, død 3. februar 1984) var en norsk høyesterettsadvokat, genealog og lokalhistoriker.

Busch var utdannet offiser ved Krigsskolen og ble cand.jur. i 1923. Han var ansatt som dommerfullmektig først i Idd og Merker sorenskriveri og siden hos kriminaldommeren i Aker. Han fikk bevilling som overrettssakfører (advokat) i 1925 og ble samme år knyttet til advokatfirmaet Petersen, Platou og Torstensen. Han ble høyesterettsadvokat i 1930 og etablerte advokatfirmaet Busch i Oslo i 1931, som han drev til 1975. Han hadde en rekke styreverv i bedrifter og foreninger, og var bl.a. styreformann i Bøndernes Bank fra 1966 og styreformann i Sparebankforeningen Bien fra 1970. Fra 1956 var han medlem av hovedstyret i Norsk misjon blant hjemløse.

Han var medstifter av Norsk Slektshistorisk Forening i 1926 og var foreningens sekretær. Han utga flere bøker, bl.a. boken om slekten Busch, Slekten Busch i Rostock, Risør og Oslo (Oslo 1976). I 1969 fikk han Kongens fortjenestemedalje i gull for sitt arbeid innen slektsforskning.

Bibliografi 
 Slegten Fuglesang fra Moss med de cognatiske grener Angell, Diesen, Eitzen, Fuglesang (yngre slegt), Heiss, Parr og Schøyen (1921)
 Slegten Farup : (Slegtens ældste generationer og grenen Sørensen) (1925, Cammermeyers bokh.)
 Gaarden To i Nordby, anneks til Aas, og dens slekt, samt nogen oplysninger om gaardene Hale, Melleby, Moer, Slørstad og Tomter i Aas, Midsem og Opsal i Kraakstad og Hvam i Hobøl og slektene som har levet der (1929)
 Stamtavle over slekten Brandt på Froen Herregård (1934)
 Gården Tjerviken i Berg og dens slekt fra år 1600 (1942)
 Slektene Fermann : en oversikt (1944)
 Slekten Wold - Holmen i Aker (1951)
 Slekten Nerdrum fra gården Nordre Nerdrum i Fet (1955)
 Slekten Busch i Rostock, Risør og Oslo (1976)
 Slektstavle for telegrafdirektør Magne Hermod Petersens familie (1981)

Referanser

Norske høyesterettsadvokater